
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 februarie 2014

	Nr.
	4c-7/760 


R A P O R T

asupra propunerii legislative pentru completarea Legii nr.52/2011 privind exercitarea unor activităţi cu caracter ocazional desfăşurate de zilieri

În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Plx 617/2013 din 16 decembrie 2013, cu dezbaterea pe fond, în procedură obişnuită, a propunerii legislative pentru completarea Legii nr.52/2011 privind exercitarea unor activităţi cu caracter ocazional desfăşurate de zilieri.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.686/04.07.2013)

· avizul negativ al Consiliului Economic şi Social (nr.1967/21.06.2013)

· avizul negativ al Comisiei pentru administraţie publică, amenajarea teritoriului şi echilibru ecologic (nr.4c-6/570/4.02.2014)

· avizul negativ al Comisiei pentru egalitatea de şanse pentru femei şi bărbaţi (nr.37/124/4.02.2014)

· punctul de vedere, negativ, al Guvernului (nr.1868/11.10.2013).


Propunerea legislativă are ca obiect de reglementare completarea art.4 din Legea nr. 52/2011 privind exercitarea unor activităţi cu caracter ocazional desfăşurate de zilieri, cu un alineat nou, alin.(41), în sensul ca, în cazul în care beneficiarul este o instituţie publică sau munca persoanelor care exercită activităţi cu caracter ocazional este necesară pentru realizarea unor obiective de interes public ce sunt condiţionate de existenţa unor termene stabilite printr-un contract ferm, durata prestării acestor activităţi cu caracter ocazional să fie mai mare de 90 de zile, cât este în prezent, respectiv să poată fi de 150 de zile, cumulate pe durata unui an calendaristic.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 11 februarie 2014 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:

· d-na Georgeta Bratu – Secretar de Stat

· d-l Eduard Corjescu – director.
La lucrările comisiei şi-au înregistrat prezenţa 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 9 decembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· extinderea numărului de zile cumulate pe durata unui an calendaristic, în care zilierul poate presta activităţi pentru un beneficiar, de la 90 de zile la 150 de zile numai pentru beneficiarul care este instituţie publică, nu respectă principiul tratamentului egal pentru beneficiarii de lucrări definiţi la art.1 lit. b) din lege şi crează o discriminare directă între beneficiari, bazată pe domeniul de activitate.
· măsura propusă nu se încadrează în obiectul de reglementare al legii, care se referă la exercitarea unor activităţi cu caracter ocazional în domeniile prevăzute la art.11 din lege.

PREŞEDINTE,



SECRETAR,

Florin Iordache



Cristina Ancuţa Pocora
Întocmit,

Consilier parlamentar Sorina Szabo

